***Raport privind disfuncționalitatea totală a sistemului informatic al Pieței de Echilibrare***

***utilizat de către OTS pentru procesarea şi selectarea ofertelor pe Piața de Echilibrare,***

***precum şi de emitere a dispoziţiilor de dispecer***

În ziua de 11.05.2023, în intervalul 16:30 – 18:30 a fost programată efectuarea de lucrări de mentenanță la partea de infrastructură hardware a sistemului informatic al Pieței Echilibrare, dar la repornirea acesteia au apărut mai multe disfuncționalități la baza de date și la aplicație. Identificarea problemei și restaurarea acesteia s-a dovedit a fi un proces deosebit de complex. Remedierea infrastructurii hardware s-a realizat în data de 11.05.2023, la ora 18:30, iar restaurarea bazei date s-a finalizat în data de 12.05.2023, la ora 06:05, când aplicația a fost repornită, iar procesele derulate pe sistemul informatic al Pieței de Echilibrare au fost restabilite complet în data de 12.05.2023 la ora 06:35.

Din etapa de pregătire a programului de mentenanță a fost luată în considerare posibilitatea indisponibilității parțiale sau totale a sistemului informatic al Pieței de Echilibrare, de aceea s-au transmis mesaje repetate de informare către participanții la piața de energie electrică. Pentru operarea Pieței de Echilibrare, în perioada de mentenanță a sistemului informatic, în prealabil, pentru data de 11.05.2023, s-a selectat conform ordinei de merit banda de reglaj secundar pentru fiecare interval de dispecerizare și s-au pregătit pentru dispecerizare fișierele cu ordinea de merit a reglajului terțiar rapid la creștere și la reducere de putere, pe baza ofertelor zilnice transmise de către participanții la piața de echilibrare.

Participanții au fost anunțați prin mesaje de informare postate pe website-ul companiei și transmise pe adresele de e-mail despre prelungirea indisponibilității pentru o perioadă mai lungă decât cea programată, din motive de mentenanță IT.

În perioada indisponibilității totale a platformei Pieței de Echilibrare nu au fost emise dispoziții pentru energia de echilibrare corespunzătoare rezervei de reglaj terțiar rapid la creștere / reducere de putere, Sistemul Electroenergetic Național fiind foarte bine echilibrat din piețele anterioare Pieței de Echilibrare. Pentru data de 12.05.2023, până la restabilirea funcționalității platformei Pieței de Echilibrare, selectarea energiei de echilibrare pentru reglaj secundar a fost dispusă Participanților la Piața de Echilibrare contractați pe piața de servicii tehnologice de sistem pentru rezerva de reglaj secundar.

**Explicitarea cauzelor:** o defecțiune tehnică la componentele hardware în timpul procesului de mentenanță a sistemului informatic al Piaței de Echilibrare a condus la afectarea bazei de date și a aplicației sistemului informatic al Pieței de Echilibrare. Intervenția a fost dificilă pentru găsirea unei soluții de reconfigurare și funcționare a sistemului informatic al Pieței de Echilibrare.

**Perioada disfuncționalității pentru salvarea Ordinii de Merit:** 11.05.2023, intervalul 17:45 până în 12.05.2023, intervalul 06:05.

**Soluția de remediere:** măsurile recomandate de către furnizor vor fi implementate pentru îmbunătățirea funcționalității infrastructurii hardware, în condițiile în care durata și impactul implementării vor fi minime pentru participanți, iar Sistemul Electroenergetic Național va fi echilibrat din punct de vedere al producției și consumului de energie electrică, pentru evitarea dispozițiilor de dispecer de reglaj terțiar rapid, pentru realizarea echilibrului, în măsura în care aceasta va fi posibilă.

**Estimarea impactului asupra Pieţei de Echilibrare:** dispecerul DEC a realizat echilibrul între producţia şi consumul de energie electrică folosind doar rezervele din SEN contractate la licitațiile de servicii de sistem pentru rezerva de reglaj secundar. Nu a fost necesară utilizarea rezervei de reglaj terțiar la creștere sau la reducere de putere. Funcționarea în siguranță a Sistemului Electroenergetic Național nu a fost afectată.

**Mențiune:** sistemul informatic al Pieței de Echilibrare se află într-un proces complex de modernizare, atât din punct de vedere software, cât și din punct de vedere hardware. Termenul contractual pentru finalizarea acestor activități este 31.05.2023, dar utilizarea efectivă a acestuia este programată începând cu data de 01.10.2023, odată cu intrarea în vigoare a ***Ordinului ANRE nr. 127/08.12.2021 pentru aprobarea Regulamentului privind clauzele și condițiile pentru furnizorii de servicii de echilibrare și pentru furnizorii de rezervă de stabilizare a frecvenței și a Regulamentului privind clauzele și condițiile pentru părțile responsabile cu echilibrarea și pentru modificarea și abrogarea unor ordine ale președintelui Autorității Naționale de Reglementare în Domeniul Energiei***.